B. Bugár, podpredseda NR SR: (2002-05-24):
M. Demeš, predseda Správnej rady Všeobecnej zdravotnej poisťovne: Ďakujem pekne za otázky. Ďakujem aj za upozornenie pani poslankyni. Nie je mojou úlohou si vynucovať pozornosť, i keď súhlasím s vami, že by si to zaslúžilo asi väčšiu pozornosť. Čo sa týka tej konkrétnej otázky, keby bol nami navrhovaný rozpočet prijatý, myslím si, že to nie je nami navrhovaný rozpočet svojvoľne, to bola reflexia zdravotníckych zariadení, ktoré upozorňovali, že pokiaľ by nedostali adekvátny rozpočet alebo nimi vyrátaný rozpočet, že tak dôjde k veľkému napätiu. Teraz sme zadlžení v oblasti terajších, povedzme, okolo 6 mld. až 7 mld. My sme navrhovali vtedy navýšenie rozpočtu približne o túto čiastku. Sme zhruba v polroku, možnože minimálne by to veľmi zmiernilo napätie a oveľa pohodlnejšie, korektnejšie a kolegiálnejšie rokovania by boli pri podpisovaní zmlúv. A takisto všetky opatrenia, ktoré boli navrhované aj ministrom zdravotníctva, ako aj výborom Národnej rady, by sa prijímali pod menším tlakom a minimálne pod menším tlakom exekúcií a pod menším tlakom súdov. Ja len chcem upozorniť opakovane, že asi 80 podaní na konkurz Všeobecnej zdravotnej poisťovne je daných. Týka sa to síce len správneho fondu podľa zákona, ale exekvovanie správneho fondu je vyradenie Všeobecnej zdravotnej poisťovne z chodu a vyradenie celého systému financovania zdravotníctva z chodu. Takže to je asi tá otázka. Ten apel na pokračujúcich poslancov, ktorým vopred gratulujem k zvoleniu, si myslím, je oprávnený. A treba sa tým vážne zaoberať, lebo ono to môže rozkolísať celú situáciu v spoločnosti. A mrzí ma len trošku jedno, že podobný prístup ako k ozdravovaniu bánk sa nezvolil napr. aj k Všeobecnej zdravotnej poisťovni. Možnože to má inú ekonomickú logiku, ale ja som zodpovedný skôr za poisťovňu a to ozdravenie je nevyhnutné. Ak sa nespraví v krátkom období, ako sa na to pýtal pán poslanec Finďo, je možné, že ak sa vyhlási konkurz na našu poisťovňu alebo bude určený predbežný správca, tým pádom sa absolútne zmení režim, už bude podľa neviem koho, ale podľa predbežného správcu riadená Všeobecná zdravotná poisťovňa. Bude to nekompromisné, bude to viesť len ku krachu. Ja sa dosť o to obávam. Ináč by sme nepožiadali o prijatie, keby tá obava nebola takáto úprimná. Čiže ten vývoj, tak ako ho ja vidím, pán poslanec Finďo, vidím vo väčšom napätí, ako bude teraz, už aj kvôli tomu, že to obdobie do konca roka alebo aspoň do volieb bude o niečo menej postrádať logické rokovania, už budú dosť smerované k predvolebným aktivitám. A tam je tá predvolebná logika, už nie je tam tá finančná logika. A vidím trošku v tom aj riziko v prijímaní novely zákona 273/1994 Z. z. o zmene prerozdelenia v polroku finančného roka, ktoré by menilo... (Hlasy z pléna.) Ak je to stiahnuté, tak ďakujeme pekne, no len aby sa to nedalo v pléne. Je možné, že v pléne niekto vystúpi s pozmeňujúcim návrhom, ktorý nebude zdôvodnený a bude prijatý, zase máme informácie. A čo sa týka rozpracovania uloženej úlohy Národnou radou, každým mesiacom sa Správna rada VšZP zaoberá touto témou a každým mesiacom pokračujeme. Našli sme aj zahraničných partnerov, ktorí nám v tom pomôžu, lebo filozofia liekovej politiky určite nie je len o jednom polroku alebo roku, ale je o vytvorení takých základov, v ktorých by pri všetkej aj netolerancii mohla pokračovať ďalšia garnitúra či už manažmentu alebo Správnej rady VšZP. A je rozpracovaných asi 5 – 6 bodov, z ktorých sa každým mesiacom približne polovica bodu až jeden bod realizujú. Že to nemá tú rýchlosť? Bohužiaľ, možno to mohlo byť rýchlejšie, ale sústavne hasíme požiare, ktoré sú vyvolané exekútormi, uzatváraním účtov, hasením problémov v nemocniciach. Takže nie je času sústrediť sa až tak na tento problém.